钦定古今图书集成/明伦汇编/氏族典/第057卷 > 徐坚
## 钦定古今图书集成/明伦汇编/氏族典/第057卷 > 徐坚

按《唐书徐齐聃传》：“齐聃子坚，字元固，幼有敏性，沛王
闻其名，召见，授纸为赋异之。十四而孤，及壮，宽厚长
者。举秀才及第，为汾州参军事，迁万年主簿。圣历中，
东都留守杨再思、王方庆共引为判官。方庆善礼学，
尝就质疑晦，坚为申释，常得所未闻。属文典厚，与徐
彦伯、刘知几、张说与修《三教珠英》。累迁给事中，封慈”
源县子。俄以礼部侍郎为修文馆学士。睿宗即位，授
太子左庶子，兼崇文馆学士，修史，进东海郡公，迁黄
门侍郎。初，太平公主用事，武攸暨屡邀请坚，坚不许。
又以妻岑羲女弟，固辞机密，转太子詹事，曰：“吾非求
高，逃祸耳。”羲败，不染于恶，出为绛州刺史。数外徙，久
乃迁秘书监、左散骑常侍。元宗改丽正书院为集贤
院，以坚充学士，副张说知院事。从上泰山，以参定仪
典，加光禄大夫。坚于典故多所谙识，凡七当撰次高
选。卒，年七十馀，赠太子少保，谥曰文。